ફિલ્મનું કથાવસ્તુ જ્યોર્જથી શરૂ થાય છે. જ્યોર્જનો મોટોભાઈ બિમાર હોય છે. બહાર વરસાદની હેલી આવવાની હોવાના કારણે તે પોતાના નાનાભાઈને હોડી બનાવી આપે છે. જ્યોર્જ બહાર જઈ હોડીને રસ્તાના નાના ખાબોચીયામાં તરાવવા માટે મુકે છે, એટલામાં હોડી ગટરમાં ચાલી જાય છે. જ્યોર્જ એક તીણી ચીસ નાખે છે, નો… ગટરના ઢાંકણાની અંદર જુએ છે, ત્યાં એક અવાજ આવે છે, હેલ્લો જ્યોર્જ અને એ સાથે પેનીવાઈસની રમતીયાળ એન્ટ્રી થાય છે. પણ ગણતરીની સેકન્ડોમાં પબ્લિકને ગમતો પેનીવાઈસ ખૂંખાર બની જાય છે. અને જ્યોર્જને મારી નાખે છે. જો કે ફિલ્મની શરૂઆત તો 30 વર્ષ બાદમાં થઈ હોય છે. જ્યારે જ્યોર્જનો ભાઈ અને તેના સાથી મિત્રો મોટા થઈ ગયા હોય છે, અને પોતાના જીવનમાં વ્યસ્ત હોય છે. ત્યાં અમેરિકાના શહેરમાં એક છોકરો ખોવાઈ જાય છે. એક હબસી વ્યક્તિ જુએ છે, તો ખ્યાલ આવે છે કે પેનીવાઈસ 30 વર્ષ બાદ પાછો આવી ગયો છે. અને જેમ અત્યારે હિન્દી ફિલ્મોમાં બને છે, તેમ પેલો હબસી બધાને ફોન કરે છે. એક બાદ એક લોકો એ ફોનથી પરેશાન થઈ જાય છે. અને પોતાના બાળપણને તથા પેનીવાઈસ સાથે થયેલી પહેલી મુલાકાતને વગોળવા માંડે છે, આમને આમ સ્ક્રિન પર ભય અને મોતનું વાતાવરણ ચાલ્યા કરે છે.